Diyasa nalika abad ping 9 rikala panguwasané Wangsa Sailendra, candhi iki acakrik yasan Buda Jawa, kang nyamboraké kapitayan asli Indonésia kang memuja leluhur lan ajaran Buda bab nggayuh Nirwana. Candhi iki nuduhaké anané pangaribawané kagunan Gupta kang dadi titikan anané pangaribawané bangsa Indhu ing laladan enggonan kono, sanajan uga nuduhaké anané rupa-rupa adegan rèlièf asli enggonan kono kang njalari Barabudhur mono mirunggan asli Indonésia. Yasan iki minangka papan pamujan marang Gusti Buda uga papan tirakaté wong-wong Buda. Ngayahi tirakat, lakuné diwiwiti saka pérangan dhasar candhi kanthi mlaku ngubengi yasan candhi tumuli munggah menyang pucuking candhi ngliwati telung tataran simbulis ing kosmologi Buda: "Kāmadhātu" (jagating pepénginan), "Rupadhatu" (jagating wujud/dumadi), lan "Arupadhatu" (jagating nirwujud). Ing yasan Barabudhur, wong kang teka bisa ngliwati undhak-undhakan kang akèh cacahé lan lurung-lurung kang témbok-témbok lan langkan-langkané ana panèlé rèlièf cacah 1.460 kang mawujud carita. Rèlièf-rèlièf Buda ing Barabudhur dadi kumpulan rèlièf Buda kang gedhé lan pepak dhéwé sajagat.